Troels Lund Poulsen (V), 2007-10-04:
Ved indgangen til dette folketingsår må vi konstatere, at det ikke skorter på paroler om velfærden i Danmark, så lad os benytte denne åbningsdebat til at høre, hvad Folketingets partier har af løsninger.
Ja til mere i løn og flere hænder - jeg er helt enig.
Og vi kan gøre det endnu bedre.
I går fremlagde regeringen en ambitiøs handlingsplan for at skaffe mere arbejdskraft i Danmark, dels ved at få flyttet endnu flere mennesker fra overførselsindkomster til arbejde, dels ved at tiltrække kvalificeret arbejdskraft fra udlandet.
Men man kan jo ikke gøre en bogholder til sygeplejerske fra den ene dag til den anden, så det, som Socialdemokratiet i virkeligheden lægger op til, er jo massefyringer i den offentlige administration.
Faktisk svarer 32.000 ansatte til, at hver femte administrative medarbejder skal fyres.
Ja til flere penge til kommunerne - jeg er helt enig.
Derfor tilfører vi også år efter år kommunerne flere penge, og derfor får kommunerne i 2008 3,2 mia. kr. ekstra i indtægter, og i 2008 sætter vi danmarksrekord i, hvor meget vi bruger på offentlig velfærd.
Og vi kan gøre det endnu bedre, for ifølge en rundspørge blandt landets kommuner forventer de på baggrund af kommunalreformen at hente effektiviseringsgevinster på 900 mio. kr. allerede i 2007.
Det stiger til 1,6 mia. kr. i 2010.
Heroverfor står Socialdemokraterne, der vil tvinge kommuner og regioner til at gennemføre deres 29 såkaldte velfærdsrettigheder vel at mærke uden at skaffe den fornødne finansiering til landets kommuner og regioner.
Derfor har regeringen siden 2001 markant styrket den offentlige velfærd.
I dag bruger vi 37 mia. kr. mere på velfærd, end den tidligere socialdemokratiske regering gjorde.
Og vi kan gøre det endnu bedre.
Allerede næste år stiger tallet til 45 mia. kr., og i 2015 vil vi bruge i alt 74 mia. kr. mere på velfærd om året end i 2001 - 74 mia. kr.
Vi har gennemført en kommunalreform, der sikrer kommuner og regioner et bæredygtigt grundlag for at levere en ordentlig velfærd til danskerne.
Heroverfor står Socialdemokraterne, der ikke vil være med til at fremtidssikre kommunerne.
Socialdemokraternes løsning er at binde de offentligt ansatte på hænder og fødder og i øvrigt sende ministerielle udrykningshold efter de kommuner og regioner, der ikke makker ret.
Derfor har vi gjort ungdomsuddannelserne mere fleksible og skaffet 10.000 ekstra praktikpladser, og derfor har vi givet universiteterne langt mere frihed og en professionel ledelse.
Og vi kan gøre det endnu bedre.
For vi investerer nu mere end nogen sinde før i uddannelse.
Vi har afsat ikke mindre end 39 mia. kr. ekstra til forskning, udvikling og uddannelse frem til 2012.
Ja til velfærd til alle - jeg er helt enig.
Vi mener netop, at et samfund skal måles på, hvordan vi behandler de svageste og mest udsatte grupper.
Derfor har vi bl.a. indført en behandlingsgaranti for narkomaner og alkoholikere og prioriteret kampen mod den negative sociale arv.
Og vi kan gøre det endnu bedre.
Og velfærden skal åbenbart også kun gælde for dem, der råber højest, for som den socialdemokratiske overborgmester i København, Ritt Bjerregaard, sagde, da hun mødte kritik fra de udviklingshæmmede, og jeg citerer: »I er lidt for sent på den i forhold til de andre demonstrationer.
Vi er færdige med budgetforliget.«
Med andre ord: Ingen demonstrationer, ingen penge.
I Venstre mener vi, at et velfærdssamfund skal værne om dem, der ikke selv kan råbe op.
Offentlig velfærd er både gode tilbud og gode valgmuligheder.
Derfor har vi indført frit valg på en lang række områder, så folk kan vælge den løsning, der passer dem bedst.
Mennesker er forskellige, det skal løsningerne også være.
Vi skal ikke tro, at alting er tilrettelagt ideelt i dag.
Vi skal også turde stille os selv og hinanden det spørgsmål, om vi ikke kan gøre det endnu bedre.
Og vi narrer os selv og danskerne, hvis vi kun tror, at det handler om flere penge.
Flere penge er ikke nødvendigvis lig med mere kvalitet, og de samme penge er ikke et udtryk for en forringelse.
Nogle sygehuse behandler to kræftpatienter i timen pr. scanner, og andre sygehuse behandler fire kræftpatienter i timen med samme slags scanner.
Er det udtryk for en forringelse, når et sygehus får dobbelt så meget ud af pengene som et andet?
Naturligvis ikke, for som overlæge ved Vejle Sygehus, Thomas Skjødt, sagde: »Den helt store misforståelse er, at det skulle være dyrere at gøre tingene rigtigt og hurtigt.
Man sparer penge.«
Når nogle hævder, at den eneste måde at få bedre service på er ved at bruge flere penge, er det derfor udtryk for en fastlåst og umoderne måde at tænke på.
Det viser den offentlige sektors foregangsmænd og -kvinder os gang på gang.
Deres kreativitet og indsigt skal hædres ved at blive udbredt til andre, der kan få gavn af de gode løsninger.
I forbindelse med sidste års åbningsdebat beskrev jeg, hvordan Socialdemokraterne fører pendulpolitik.
Bedst som man har indstillet sit syn på, at Socialdemokraterne er herovre, er de vupti på den modsatte side.
Da vi nåede afslutningsdebatten, var Socialdemokraterne helt holdt op med at komme med politiske forslag.
Nu var parolen: Vent og se!
Ved indgangen til dette folketingsår har Socialdemokraterne endnu en gang revideret deres strategi.
Denne gang satser de på hemmeligheden som politisk våben.
Det så vi bl.a., da Socialdemokraterne mødte op til førstebehandlingen af finansloven her i Folketingssalen uden et forslag til finanslov.
Det var hemmeligt.
Hvorfor?
Vi ved det ikke.
Årsagen er nemlig også en meget velbevaret socialdemokratisk hemmelighed.
Men til gengæld ved vi, at det socialdemokratiske folketingsmedlem hr. Troels Ravn i Jyllands-Posten den 21. september 2007 sagde, at man ifølge Socialdemokratiet ikke behøver finansiere sine løfter, når man er i opposition.
Det er regeringens opgave.
Lad mig sige det, som det er: Regeringen har mange opgaver, men at finansiere socialdemokratiske løfter er altså Socialdemokraternes eget ansvar.
Jeg siger ikke, det er nogen let opgave.
Det kan næppe lade sig gøre, for hvordan skulle Socialdemokraterne kunne finde så meget ledig arbejdskraft og så mange penge til så stor en opgave i disse tider?
Man kan vel sige det på den måde, at det vil kræve et politisk sekretariat på størrelse med en mellemstor provinsby, hvis man skulle opfinde den Georg Gearløs-maskine, der kan få så få ressourcer til at dække så mange løfter, og hvordan skulle jobannoncen lyde?
Lad mig give et bud: S søger troværdig, men kreativ bogholder.
Du kan finansiere for milliarder med småpenge, du kan håndtere modstridende meldinger, du kan hver dag indfri nye løfter uden at sætte skatten op, du har flair for kommunikation, så ingen opdager noget, du er positiv og udadvendt.
Regeringen og Venstre ligger ikke inde med så store evner, så ansvaret må forblive hos Socialdemokratiet.
Jeg står her med en liste med over 30 konkrete løfter fremsat af Socialdemokraterne inden for det seneste år, 30 løfter, som Socialdemokraterne ikke har afsat en eneste krone til i deres finanslovudspil.
Finansieringen er også her hemmelig.
I lang tid ville Socialdemokraterne heller ikke fortælle, hvad deres såkaldte velfærdsrettigheder kostede og hvordan de skulle finansieres.
Socialdemokraterne vidste det godt, men de ville ikke sige det.
Det var hemmeligt.
Og da vi endelig fik et lille kig ind i finansieringen, afslørede det blot endnu flere hemmeligheder.
Hvornår kan danskerne så forvente at få disse rettigheder?
Vi ved det ikke.
Men som den socialdemokratiske leder lovede os allerede ved fremlæggelsen af disse her såkaldte velfærdsrettigheder, så er det: en helt ny måde at drive politik på.
Ja, det tør sandelig siges.
Og der er mere, for også Socialdemokraternes skattepolitik er hemmelig.
Socialdemokraterne vil nedsætte en skattekommission, hvis arbejde skal munde ud i en skattereform, men hvad vil man med den her reform?
Vi ved det ikke.
Reformen er så hemmelig, at vi end ikke må få at vide, hvad formålet med den er.
Det må vel være svært at holde styr på alle de her hemmeligheder.
Det forklarer til gengæld, hvorfor den Socialdemokratiske gruppeformand og politiske ordfører på bedste DDR-facon gør brug af et internt efterretningsvæsen, som vi alle kunne læse om i søndagens udgave af Jyllands-Posten.
Deres krudt var måske bedre brugt på at rette efterretningerne udad, så befolkningen og Folketinget ikke skulle holdes hen i ren uvished.
Heroverfor står regeringens politik.
Den er ikke hemmelig.
Derfor har statsministeren i tirsdags fremlagt regeringens politiske forslag og prioriteringer for det kommende folketingsår.
Venstre ser frem til et konstruktivt samarbejde med alle Folketingets partier.
Vi glæder os til at komme i gang med de mange spændende politiske udfordringer, som vi skal have fundet løsninger på i dette folketingsår.
Lad mig så på vegne af Venstre, Det Konservative Folkeparti og Dansk Folkeparti fremsætte følgende:
Forslag til vedtagelse »Folketinget anerkender, at der med statsministerens åbningstale er sat speciel fokus på værdikampen samt på at sikre en udbygning af det danske velfærdssamfund.
Folketinget ser på denne baggrund frem til forhandlingerne, der skal resultere i politiske aftaler om: - En forstærket indsats for at forebygge ekstremistiske holdninger og radikalisering blandt unge. - At skaffe såvel den offentlige sektor som det private arbejdsmarked kvalificeret arbejdskraft både ved at se på reglerne og sagsbehandlingen i forhold til personer fra udlandet, men også ved at gøre brug af den arbejdskraftreserve, vi har i Danmark.
- En kvalitetsreform, der inden for en økonomisk ansvarlig ramme sikrer den nødvendige fornyelse og udvikling af den offentlige service.«